糟蟹和潘德文
作者：項安世
朝代：宋

paragraphs: 大戴笑汝無穴空雙螯，小戴笑汝有筐如子臯。
太玄笑汝長郭索，入穴慚蟺升慚猱。
知心但有畢吏部，卧起與汝同酒糟。
後來愛者蘇長公，亦祇許汝中山醪。
固知合向一丘老，安得上與三辰翱。
長公貌喜心未敬，雖羨微生猶惡饕。
我疑吳儂修稻怨，和秫醢汝償民膏。
雖然因此得長醉，痛貶未必非深褒。
又疑畢叟妬劉掾，曾以螟蛉輕二豪。
故回左手就箕倨，持蟹藉糟成兩高。